Ислам дине ҡабул ителә башлағас (X быуаттан XIX быуатҡа тиклем тиерлек дауам иткән), башҡорт ҡатын-ҡыҙының үҙенсәлекле шарттарҙа йәшәүен күҙ уңынан ысҡындырырға ярамай. Йорт-ҡура тирәһендәге көнкүреш эштәре менән булышҡан ҡатындар башлыса ҡатын-ҡыҙҙар һәм бала-саға менән генә аралашҡан. Уға ҡысҡырып һөйләшергә, йырларға, көлөргә тыйыла. Шулай ҙа ҡатын-ҡыҙҙар үҙ туған моңдарынан айырылырға теләмәгәндәр. Ҡумыҙҙың тыныс тауышы йорттоң ҡатын-ҡыҙ яғында йәки айырым бүлмәлә ишетелер-ишетелмәҫ кенә яңғыраған. Уның көйөнә ҡушылып тын ғына йырлағандар, һаҡ ғына бейергә төшкәндәр. Икенсе яҡтан, был музыка ҡоралын йәшереүе һәм һаҡлауы еңел (хатта усҡа ла һыя).